สกู๊ป : โรงพยาบาลอาหารปลอดภัย
กระทรวงสาธารณสุข เตรียมผลักดันให้โรงพยาบาลทุกแห่งในประเทศ เป็นโรงพยาบาลอาหารปลอดภัย ภายในปี 2561 เพื่อสร้างความมั่นใจและสร้างสุขภาพที่ดีแก่ผู้ป่วยและประชาชนที่เข้ามารับบริการในโรงพยาบาล 

ปี 2560 กระทรวงสาธารณสุขได้ประกาศให้เป็นปีแห่งผักและผลไม้ปลอดภัย ตามนโยบายโรงพยาบาลอาหารปลอดภัย พร้อมกับการขับเคลื่อนยุทธศาสตร์เกษตรอินทรีย์แห่งชาติ โดยในปีนี้มีโรงพยาบาลศูนย์และโรงพยาบาลทั่วไป จำนวน 116 แห่งให้ความร่วมมือด้านการสร้างความปลอดภัยอาหารในโรงพยาบาล 

เริ่มจากจัดหาผักและผลไม้ปลอดสารพิษนำมาปรุงอาหารให้ผู้ป่วยและญาติ  โดยมีมาตรการควบคุมตรวจสอบคุณภาพความปลอดภัยของอาหารทุกกระบวนการ ตั้งแต่การผลิตวัตถุดิบ การขนส่งวัตถุดิบ การปรุงอาหาร โดยโรงครัวที่ปรุงอาหารผู้ป่วย และร้านอาหารในโรงพยาบาลต้องผ่านมาตรฐานด้านสุขาภิบาลอาหารตามเกณฑ์ที่กำหนด เพื่อสร้างความมั่นใจและสุขภาพที่ดีแก่ผู้ป่วยและประชาชน พร้อมสร้างรายได้ให้กับเกษตรกรที่ทำเกษตรอินทรีย์

ปัจจุบันมีโรงพยาบาลที่สามารถเป็นต้นแบบในโครงการโรงพยาบาลอาหารปลอดภัยแล้ว 5 แห่ง คือ โรงพยาบาลเชียงรายประชานุเคราะห์ จังหวัดเชียงราย  โรงพยาบาลนครปฐม จังหวัดนครปฐม โรงพยาบาลแพร่ จังหวัดแพร่ โรงพยาบาลตรัง จังหวัดตรัง และโรงพยาบาลอำนาจเจริญ จังหวัดอำนาจเจริญ ซึ่งกระทรวงสาธารณสุขจะขยายยังโรงพยาบาลชุมชนให้ครบ 780 แห่งภายในปี 2561  พร้อมกับร่วมมืออีก 6 หน่วยงาน บูรณาการการทำงานเพื่อสนับสนุนให้โรงพยาบาลมีการบริหารจัดการความปลอดภัยด้านอาหารอย่างมีประสิทธิภาพ และเป็นการยกระดับให้คนไทยมีสุขภาพและสุขภาพวะที่ดีถ้วนหน้า


การร่วมมือแบบบูรณาการ ทั้งภาครัฐ ภาคเอกชนและภาคประชาสังคมจะเป็นการพัฒนาสาธารณสุขของไทยเกิดความยั่งยืนในทุกมิติ กับการยกระดับคุณภาพชีวิตให้มีความสุขภาพที่ดี ทั้งอาหารการกิน และร่างกายแข็งแรง เพราะเมื่อประชาชนอยู่ดีกินดี มีสุขภาพร่างกายแข็งแรง  ก็จะทำให้คนไทยหลุดพ้นจากกับดักโรคภัยไข้เจ็บนี้ไปได้